Aldar Altantsetseg 

Эр хүн нэг зорьвол ямар ч нүхнээс өндийгөөд гараад ирдэг юм билээ.
Би өглөө бүр цайны дээжээ бурханд, наранд, дараа нь нөхөртөө аягалж өгдөг. Нөхрийн минь ажил үйлс бүтэмжтэй байж, үр хүүхэд минь сайн сайхан яваасай гэж шивнэдэг. Би 30 хол гарсан бүсгүй. Амьдрал одоо л жигдрээд тэгшрээд сайхан болж байна. Ийм үед л хүн нэгэндээ халамжтай хайртайгаа илүү мэдэрдэг юм шиг байна. Надад нөхрөө хэн нэгэн рүү гүйгээд явчих вий гэсэн хар хорын сэтгэл байдаггүй. Надад үнэн сэтгэлээсээ хайртай байгаа нь өдөр бүр харагдаж байхад би сэтгэл тайван ирээдүй рүү тэмүүлж амьдардаг.
Хүний сэтгэл гэдэг байгаадаа ханаж байвал аз жаргалтай байдаг гэж боддог. Бид хоёр цүнхтэй хувцасаа барьж ирээд л нийлсэн хоёр. Амьдралыг өөрсдөө босгосон. Анх гэрт маань зочин ирэхэд нөхөр зочин хоёрт гэртээ байсан хоёр аягандаа хоол хийж өгчихөөд өөрөө нөхрийгөө идэж дуусахаар идье гээд инээгээд сууж байсан хүн би. Хэзээ ч хэн нэгэнд хэцүү байна гэж гуйж үзээгүй. Эхний 4 жил их ядуу амьдарсан. Эр хүн нэг зорьвол ямар ч нүхнээс өндийгөөд гараад ирдэг юм билээ. Одоо бидэнд юу ч дутаагүй бүх зүйл бий. Гэвч бид Монголдоо бол дундаж амьдралтай залуу гэр бүл. Нөгөө тасарсан баянууд биш.
Харин сэтгэлээрээ бол хэнээс ч баян гэж боддог. Тиймдээ ажил үйлс маань бүтэж яваа. Гэр бүлийн ноён нуруу хань нөхрөө хүндэлж, хайрлаж, халамжилж яваасай, чамайг гэсэн хүний сэтгэлийг хүндэлж байгаасай, хэн нэгэн чамайг хайрлаж бүх насны амьдралаа зориулж байхад гомдоохгүйг хичээгээсэй гэсэндээ бичлээ. Яавал гэр бүлээ бат бөх, тайван амгалан, халуун дулаан байлгах вэ гэж бодож чадахгүй байгаа гэр бүлд аз жаргал их л хомс байдаг байх даа. Эхнэр хүн ямар байхаас гэр бүлийн оршин тогтнол хамаардаг. Гарч гүйгээд байвал ямар хэцүү уур амьсгал бүрдэх вэ. Дүү нар минь ухаантай байж гэр бүлээ аз жаргалтай байлгах орчинг бүрдүүл.
Эр нөхрөө хайрла. Битгий өөр хүний тухай бод. Амьдрал аяндаа чамд аз жаргалыг өгнө.